Bekende koerantman, historikus sterfDr. Leopold Scholtz. (Foto: Reint Dykema) Een van Suid-Afrika se voorste koerantmanne, historikusse en politieke denkers, dr. Leopold Scholtz, is ná ŉ jare lange stryd met leukemie dood. Scholtz is Woensdagaand in die ouderdom van 74 jaar in ŉ versorgingsoord in Delft, Nederland, oorlede. Scholtz se broer, Adelbert, het aan Maroela Media gesê dat hy so ŉ week en ŉ half gelede erg agteruitgegaan het. “Leopold het vir die afgelope twee tot drie jaar aan leukemie gely en ŉ nuwe soort behandeling daarvoor gekry, maar dit het nie gehelp nie. Hy het epileptiese aanvalle begin kry en so ŉ ruk gelede het hy weer ŉ aanval gekry en geval. Dit het bloeding op die brein veroorsaak, sy regterbeen is verlam en sy spraak was ook aangetas,” sê hy. “Hy is kort daarna by ŉ versorgingsoord opgeneem. Ingrid, sy vrou, was gister heeldag by hom en toe sy die aand huis toe is, het sy ŉ oproep ontvang dat die verpleegpersoneel Leopold in sy rolstoel dood aangetref het.” Adelbert het ŉ paar dae gelede vir die laaste keer vanuit die Wes-Kaap met sy broer oor die foon gesels, maar “die gesprek het moeilik gegaan weens sy spraak wat aangetas is”. Alana Bailey, hoof van kultuursake by AfriForum, wat ook ŉ huisvriend van Leopold en Ingrid is, sê haar hart is stukkend ná die nuus van sy afsterwe. “Ons het gereeld vir mekaar e-posse gestuur en hy het dae gelede vir my gesê hy kan nie nou doodgaan nie, want hy kan nie vir Ingrid alleen los nie,” sê sy. Ingrid se ma is skaars twee maande vantevore in Nederland oorlede. Die egpaar het na dié land verhuis om haar te versorg. “Ek sal hom altyd onthou as ŉ lieflike, opregte mens en ŉ toegewyde eggenoot.” ‘Kenner op alle gebiede’ Leopold en sy vrou Ingrid. (Foto: Verskaf) “Ek het baie respek vir my jongste broer, want daar is geen twyfel dat hy ŉ intellektuele reus was nie,” sê Adelbert wat nou die enigste oorlewende Scholtz-broer is. “Hy het ŉ groot klomp boeke en duisende artikels geskryf en was boonop ŉ gerespekteerde koerantman.” Scholtz was jare lank ŉ onafhanklike politieke kommentator en historikus. Hy is sedert 1972 as joernalis en historikus werksaam. Huldeblyke stroom reeds in. “ŉ Stem van rede het stil geword, ŉ wakker verstand rus nou en ŉ gerespekteerde plek in ŉ wye gemeenskap wat deur sy insigte verryk is, is veel armer,” skryf Hennie van Deventer, oud-Volksblad-redakteur en veteraan-koerantman, op Facebook. “Dit is bekend dat hy die afgelope jare in ŉ dapper stryd teen kanker gewikkel was. Tog tref die finaliteit ŉ mens hard. “Op persoonlike vlak gaan ek die lewensblyheid, humor en ondeundheid wat agter die waardige fasade van ŉ akademikus van stoffasie geskuil het, geweldig mis.” Bailey het op haar beurt gesê dat Leopold Scholtz se intellektuele vermoë en liefde vir Afrikaans iets is wat sy sal voortgaan om te bewonder. “Hy het so ŉ passie vir Afrikaans en het altyd daarvoor baklei, ook toe hy sy buitengewone professorskap aan die Universiteit Stellenbosch prysgegee het vir sy standpunt oor Afrikaans.” Te midde van ernstige gesprekke met vriende het hy ook ŉ goeie sin vir humor gehad. “Ons het altyd lekker saam gelag, ons kon ook nooit verby ŉ boekwinkel stap sonder om in te gaan nie en het gereeld ŉ glas melk saam geniet,” sê Bailey. “Maar sy liefde vir Ingrid het alles oortref. Ek het min vriende wat so lief was vir mekaar soos hulle.” Die egpaar se liefdesverhaal het begin toe hulle destyds klasmaats aan die Universiteit van Leiden was. “Hy het altyd vertel toe hy die eerste keer in die klas gestap het, het hy geweet sy [Ingrid] is sy trouvrou.” Leopold en Ingrid was sowat 50 jaar getroud voor sy afsterwe en het nooit kinders gehad nie. “Ingrid trek swaar ná Leopold se dood, maar ek hoop dat hulle vriende daai kant ŉ ondersteuningsnetwerk vir haar sal wees.” Nog geen begrafnisreëlings is al gefinaliseer nie. Adelbert vermoed wel dat Leopold by die Protestantse kerk in Schipluiden, ŉ dorpie buitekant Delft, begrawe sal word. Leopold was ŉ geliefde ouderling by die kerk en was aktief daar betrokke. “Ek weet nie of ons self die reis Nederland toe sal kan maak nie, maar hopelik sal ek steeds my broer kan groet.”